CELEX: 32019D1183
Language: da
Date: 2019-07-03 00:00:00
Title: Kommissionens afgørelse (EU) 2019/1183 af 3. juli 2019 om forslaget til borgerinitiativ »Prissæt CO2 for at bekæmpe klimaforandringer« (meddelt under nummer C(2019) 4973)

11.7.2019   
               
               
                  DA
               
               
                  Den Europæiske Unions Tidende
               
               
                  L 185/48
               
            
         KOMMISSIONENS AFGØRELSE (EU) 2019/1183
         af 3. juli 2019
         om forslaget til borgerinitiativ »Prissæt CO2 for at bekæmpe klimaforandringer«
         
            
               (meddelt under nummer C(2019) 4973)
            
         
         (Kun den engelske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 211/2011 af 16. februar 2011 om borgerinitiativer (1), særlig artikel 4, og
         ud fra følgende betragtninger:
         
                     (1)
                  
                  
                     Emnet for forslaget til borgerinitiativ »Prissæt CO2 for at bekæmpe klimaforandringer« er følgende: »Vi anmoder Europa-Kommissionen om at foreslå EU-lovgivning med henblik på at dæmpe forbruget af fossile brændstoffer, fremme energibesparelser og anvendelsen af vedvarende energikilder som led i bekæmpelsen af den globale opvarmning og begrænse temperaturstigningen til 1,5 oC.«
                  
               
                     (2)
                  
                  
                     Målene for forslaget til borgerinitiativ er følgende: »Forslaget går ud på, at der i 2020 indføres en mindstepris på CO2-udledninger på 50 EUR pr. ton CO2, der gradvist hæves til 100 EUR senest i 2025. Med forslaget ophæves samtidig den eksisterende ordning, hvor forurenere i EU tildeles gratis kvoter, og der indføres en grænsetilpasningsmekanisme for import fra lande uden for EU, så der kompenseres for eksportlandets lavere priser på CO2-udledning. Merindtægten fra CO2-prissætningen skal øremærkes til europæiske politikker, der understøtter energibesparelser og anvendelsen af vedvarende energikilder, og skattelettelser på lavere indkomster.«
                  
               
                     (3)
                  
                  
                     Traktaten om Den Europæiske Union styrker unionsborgerskabet og skaber øget demokrati i den måde, hvorpå Unionen fungerer, ved bl.a. at sikre, at alle borgere får ret til at deltage i det demokratiske liv i Unionen via et europæisk borgerinitiativ.
                  
               
                     (4)
                  
                  
                     Derfor bør de procedurer og betingelser, der er nødvendige for fremsættelsen af et borgerinitiativ, være klare, enkle og brugervenlige samt stå i et rimeligt forhold til borgerinitiativets art for at fremme borgernes deltagelse og gøre Unionen mere tilgængelig.
                  
               
                     (5)
                  
                  
                     Kommissionen har beføjelse til at fremsætte forslag til EU-retsakter til gennemførelse af traktaterne i forbindelse med følgende forhold:
                     
                                 —
                              
                              
                                 på grundlag af artikel 113 i traktaten om Den Europæiske Unions funktionsmåde (TEUF) med henblik på bestemmelser om harmonisering af lovgivningerne vedrørende omsætningsafgifter, punktafgifter og andre indirekte skatter, i det omfang en sådan harmonisering er nødvendig for at sikre det indre markeds oprettelse og funktion og undgå konkurrenceforvridning
                              
                           
                                 —
                              
                              
                                 på grundlag af artikel 192, stk. 1 og 2, i TEUF sammenholdt med artikel 191, stk. 1, første og fjerde led, i TEUF om de aktioner, der skal iværksættes med henblik på at gennemføre målene om bevarelse, beskyttelse og forbedring af miljøkvaliteten og fremme på internationalt plan af foranstaltninger til løsning af de regionale og globale miljøproblemer, og navnlig bekæmpelse af klimaændringer
                              
                           
                                 —
                              
                              
                                 på grundlag af artikel 207 i TEUF med henblik på gennemførelse af den fælles handelspolitik.
                              
                           
               
                     (6)
                  
                  
                     Af disse grunde er det åbenbart, at forslaget til borgerinitiativ ikke falder uden for Kommissionens beføjelse til at fremsætte et forslag til EU-retsakt til gennemførelse af traktaterne, jf. forordningens artikel 4, stk. 2, litra b).
                  
               
                     (7)
                  
                  
                     Derudover er der i overensstemmelse med forordningens artikel 3, stk. 2, blevet dannet en borgerkomité og udpeget kontaktpersoner, og forslaget til borgerinitiativ er ikke utilstedeligt, uunderbygget eller af chikanøs karakter og heller ikke åbenbart i strid med Unionens værdier som fastsat i artikel 2 i traktaten om Den Europæiske Union.
                  
               
                     (8)
                  
                  
                     Forslaget til borgerinitiativ »Prissæt CO2 for at bekæmpe klimaforandringer« bør derfor registreres —
                  
               VEDTAGET DENNE AFGØRELSE:
         
            Artikel 1
            Forslaget til borgerinitiativ »Prissæt CO2 for at bekæmpe klimaforandringer« registreres.
         
         
            Artikel 2
            Denne afgørelse træder i kraft den 22. juli 2019.
         
         
            Artikel 3
            Denne afgørelse er rettet til initiativtagerne (medlemmerne af borgerkomitéen) til forslaget til borgerinitiativet »Prissæt CO2 for at bekæmpe klimaforandringer«, der repræsenteres ved Marco Cappato og Monica Frassoni, der fungerer som kontaktpersoner.
         
         
            Udfærdiget i Bruxelles, den 3. juli 2019.
            
               
                  På Kommissionens vegne
               
               Frans TIMMERMANS
               
                  Førstenæstformand
               
            
         
         
            (1)  EUT L 65 af 11.3.2011, s. 1.